google/wiki40b huggingface dataset:
ג'וש שירמן (סדרת ספרים)

יהושע (ג'וש) שירמן הוא הפרוטגוניסט של סדרת ספרי מתח מאת הסופר הישראלי יאיר לפיד אשר הושפע ביצירתו מעבודתם של ריימונד צ'נדלר ודשייל האמט, אבות הסוגה של הבלש הפרטי הקשוח (Private Eye או Hard Boiled Detective) בספרות האמריקנית.

עלילת הספר

הספר נפתח בעת ששירמן מבצע מעקב אחר שי טל, בעל מלטשת יהלומים, אשר היה הסמג"ד של שירמן בצבא. אשתו של טל, רינה, שכרה את שירמן לעקוב אחר בעלה משום שחשדה כי הוא מנהל רומן עם אישה אחרת. במהלך המעקב עד שירמן לכנופיית פורצים השודדים את המלטשה הנ"ל ומלטשה נוספת, וכן מוצא צעירה חסרת הכרה על הכביש. הצעירה מתגלה כרחל (רלי) שטאמפפר, בתו של הרב אהרון שטאמפפר, ראש אגודת החסידים של קהילת ליטסק בבני ברק, אשר נאנסה קרוב לשתי מלטשות היהלומים שנשדדו. עד מהרה מתברר לשירמן, אשר חוקר בעבור אביה של רחל שטאמפפר מי אנס אותה, כי הוא חשוד בביצוע השוד וכן ברצח. כאשר המשטרה וכן גורמים נוספים פותחים במרדף אחריו נאלץ שירמן להוכיח את חפותו ולגלות מי הפליל אותו.

עלילת הספר

הספר נפתח בעת שהגר הוסמן פונה לשירמן ומבקשת לשכור את שירותיו כדי לאתר את בתה, יערה, שנעלמה בעודה בת 9 מן הגן שליד ביתה בשכונת בבלי שבתל אביב. אף כי שירמן מסרב בתחילה לבקשת האם, הוא נעתר ולוקח על עצמו את הטיפול בחקירה. עד מהרה מתברר לשירמן כי יערה היא אחת משש ילדות שנעלמו החל משנת 1989 ועד לשנת 2001. גופותיהן של ארבע מן הילדות נמצאו בחולות ראשון לציון כשגרונן משוסף. עד מהרה מתברר לשירמן כי הוא במרדף אחר רוצח סדרתי החוטף ילדות ורוצח אותן.

עלילת הספר

הספר נפתח בעת ששירמן, אשר מצא את עצמו ללא עבודה והרחיב עקב כך את תחום עיסוקו גם למגזר האבטחה, משמש כשומר ראשה של סופי קליינמן, אשתו השנייה של סוחר הסמים דוביק קליינמן. קליינמן הוא האיש שבראש ארגון פשיעה רחב היקף, העומד בפני צו הסגרה להולנד וכלוא בישראל בטרם משפטו. בני הנדל, עורך דינו של קליינמן, רוצה בשירותיו של שירמן משני טעמים. האחד הוא חששו כי נחי אביחיל, ראש ארגון הפשע המתחרה, אשר כנגדו הוא מנהל מעין "מלחמה", הכוללת חיסולים והתנקשויות בחברים בכירים בארגון ובהם אביו של אביחיל, עלול לפגוע בסופי כנקמה. הטעם השני הוא הפחד של קליינמן שמא סופי בוגדת בו עם מאהב בשעה שהוא בכלא. בתחילה שירמן נרתע מן העבודה בעבור קליינמן, אולם בשל העובדה כי הוא נותר ללא עבודה אחרת הוא מסכים. מהר מאוד מוצא עצמו שירמן בעיצומו של רומן אהבים עם סופי, אותה הוא אמור לאבטח. באחד הלילות ישנו חשד לפריצה לוילה בה גרה סופי בתל ברוך. אף כי אין בחשד ממש העימות שפורץ עקב כך בין שירמן לסופי מביא לסיום פרשיית האהבים. זמן קצר אחר כך נרצחת סופי באכזריות. רימון יד שהושלך לעברה בכניסה לביתה הורג אותה במקום. קליינמן, בעלה הכלוא אשר זועם על ג'וש בשל הרומן שניהל עם אשתו, פוקד על שניים מן הבריונים שעובדים עבורו, סרגיי 1 וסרגיי 2 להכות את שירמן. על אף זאת שוכר קליינמן את שירמן למצוא את מי שרצח את אשתו. במקביל מנהל שירמן, עבור אלה, זונה לשעבר, חקירה כדי לאתר את אחותה התאומה.
גאורג גולק

ביוגרפיה

גולק נוטלד בריגה שבלטביה, אז בתחומי האימפריה הרוסית.
באליפות לטביה שנערכה בשנת 1921 זכה גאורג במדליית זהב בתחרות קרב רב. בשנת 1922 הוא היגר עם משפחתו לארצות הברית.
באולימפיאדת לוס אנג'לס (1932) זכה גולק במדליית זהב בתרגיל על הטבעות בתוצאה של 56.9 נקודות (28.8 נק' ו-28.1 נק'), לפני ביל דנטון מארצות הברית (55.8 נקודות - 28.2 נק' ו-27.6 נק') וג'ובאני לטואדה מאיטליה (55.5 נקודות - 27.6 נק' ו-27.9 נק'). הוא המתעמל הראשון בעולם שביצע את "תרגיל הצלב" הפוך על הטבעות.

הנצחה

ב-1984 הונצח גולק ביד לאיש הספורט היהודי שבמכון וינגייט, מוזיאון המנציח יהודים שהגיעו להישגים ספורטיביים יוצאי דופן.
פונקציה אונימודלית

במתמטיקה, פוּנְקְצְיָה אוּנִימוֹדָלִית היא פונקציה f \left( x \right) שהיא פונקציה עולה משמאל לערך מסוים, ויורדת מימינו. במקרה זה הערך המקסימלי של f \left( x \right) הוא f \left( m \right) ולא קיים אף מקסימום מקומי פרט אליו.

שימושים

באופן כללי, המונח בא לתאר פונקציה העונה על התנאים לעיל, למשל כדי לציין שהיא ניתנת לחסימה. בסטטיסטיקה ובתורת ההסתברות, התפלגות אונימודלית היא התפלגות שפונקציית צפיפות שלה היא אונימודלית; למשל: ההתפלגות הנורמלית (המוזכרת לעיל) היא אונימודלית.
רובן ראיוס

קריירה

ראיוס התחיל את הקריירה שלו במחלקת הנוער של אלצ'ה ובשנת 2006 עלה לבוגרים והושאל לויאחויוסה. בשנת 2008 נרכש על ידי ברצלונה, ושיחק בקבוצת המילואים של המועדון. מאחר שלא הרשים שוחרר ושיחק באוריהוייה וליידה. במדי ליידה כבש ראיוס 17 שערים בעונת 2010/2011, והיה מלך השערים ושחקן העונה של הליגה השלישית בספרד.
ב-2011 עבר לאסטרס טריפוליס היוונית, ובעונה הראשונה שלו בקבוצה הבקיע 5 שערים בליגה ועוד 3 בגביע. בעונת 2012/2013 הוא סיים עם 7 שערים ו-11 בישולים, ובגמר הגביע הבקיע את שער היתרון נגד אולימפיאקוס, אך בסופו של דבר ניצחה אולימפיאקוס 3–1. באותה עונה זכה בתואר "השחקן הזר הטוב ביותר בליגה היוונית", ואף ענד את סרט הקפטן.
ב-6 ביוני 2013 הגיע ראיוס לישראל וחתם על חוזה לשלוש שנים במכבי חיפה. ב-25 ביולי 2013 הבקיע את שעריו הראשונים בקבוצה, כשכבש צמד בניצחון 8–0 על חזר לנקראן במסגרת מוקדמות הליגה האירופית. ראיוס כבש גם צמד בשלב הבא של המוקדמות, בניצחון 3–0 על ונטספילס הלטבית במשחק הגומלין, וצמד נגד אסטרה ג'יורג'יו הרומנית בשלב הפלייאוף, ותרם להעפלתה של מכבי חיפה לשלב הבתים.
ב-9 במרץ 2014, במהלך משחק במחזור ה-25 נגד בני יהודה, תיקל ראיוס את שחקן הקבוצה היריבה, רפי דהן, ופצע אותו באופן קשה שהותיר אותו עם קרע ברצועה הקדמית וברצועה הצידית. בעקבות תיקול זה הורחק ראיוס מהמשחק בכרטיס אדום. ב-25 במרץ דן בית הדין המשמעתי של ההתאחדות לכדורגל את ראיוס לעונש הרחקה משישה משחקים וארבעה נוספים על תנאי, כמו גם התנדבות בהיקף של ארבעים שעות בבית החולים רמב"ם עם ילדים חולים. הפגיעה עוררה סערה בעולם הכדורגל בישראל: בעקבות הפגיעה, פרסמו כדורגלנים ישראלים רבים הודעות גינוי חריפות נגד ראיוס, חלקן אף כוללות נאצות; תקשורת הספורט בישראל סיקרה את הפגיעה בהרחבה, כשכותרת מדור הספורט של "ידיעות אחרונות" למחרת המשחק הייתה "תעיפו אותו", בהתייחס לראיוס. עיתונאים אחדים יצאו להגנתו של ראיוס וטענו שהביקורת שהופנתה כלפיו הייתה חריפה מדי ותלו זאת בעובדה שמדובר בשחקן זר בישראל ולא בשחקן ישראלי.
כשחזר מההרחקה, כבש ראיוס ארבעה שערים במשחקי הפלייאוף, כולל את שני השערים האחרונים בתולדות אצטדיון קריית אליעזר עבור מכבי חיפה. בסך הכל כבש בעונה זו 11 שערי ליגה (ארבעה מהם בפנדלים ואחד מכדור חופשי), ובישל חמישה.
ב-15 בספטמבר, במסגרת המחזור הראשון של עונת 2014/2015 במשחק של חיפה נגד בני סכנין שחנך את המשחקים הביתיים של הקבוצה באצטדיון סמי עופר החדש, הצטיין ראיוס כשכבש צמד שערים ובישל שניים נוספים. בסך הכל כבש בעונה זו שישה שערים, והוסיף ארבעה בישולים.
ב-30 ביוני 2015 חתם ראיוס בסושו מהליגה השנייה בצרפת. ב-14 ביולי 2016 חתם ראיוס באנורתוסיס פמגוסטה הקפריסאית.
ארטאשס הראשון, מלך ארמניה

ארטאשס הראשון (ביוונית: Άρταξίας בארמנית: Արտաշես; המאה ה-2 לפנה"ס) היה מלך ארמניה, ומייסד ממלכת ארמניה.

ביוגרפיה

לאחר כיבושה של ממלכת אוררטו בידי מדי, וכיבושה של מדי בידי מלך אנשאן כורש הגדול, הפכה ארמניה לסטראפיה נידחת בתוך הממלכה האחמנית. הממלכה האחמנית נכבשה בידי אלכסנדר הגדול מלך מוקדון, ובכלל זה ארמניה. אלכסנדר, לא ביקר מעולם בארמניה, אולם הסטראפ שלה נכנע לפניו כפי שבחרו לעשות סטראפים פרסיים רבים אחרים. ארמניה, הפכה למחוז נידח בתוך האימפריה הסלווקית. היא הייתה מחולקת ל"ממלכות" רבות, שהיו ככל הנראה שושלות מקומיות. המלך הסלווקי אנטיוכוס השלישי (הגדול), מינה מתישהו בין 200-209 לפנה"ס את ארטאשס כסטרטגוס של ארמניה.
לפני כן לא ידוע דבר על ארטאשס. הוא מילא את שליחותו בנאמנות, אולם לאחר שבשנת 191 לפנה"ס הובס אנטיוכוס בקרב מגנסיה, מרדו בו ארטאשס והכתיר עצמו כמלך ארמניה. ארטאשס, איחד את הארמנים, וקבע גבול מסודר לממלכתו. הרומאים, הכירו בממלכתו כפי שהכירו במרבית הממלכות שמרדו בשלטון הסלווקי. כמו כן, מקורות מסוימים רומזים שארטאשס אירח בחצרו את המצביא הקרתגי המפורסם חניבעל ברקה. על פי המסופר חניבעל סייע לארטאשס לבנות עיר שסטראבון מכנה "ארטקססטה" על שם המלך, ופלוטארכוס מכנה "קרתגו שבארמניה". לא ברור במה סייע חניבעל בבניית העיר, סטראבון רק כותב שהעיר: "נבנתה בידי חניבעל", ופלוטארכוס מכנה אותה: "מעשה ידיו של חניבעל הגדול שבאויבי רומא". ידיעה זו סותרת ידיעה אחרת על פיה חניבעל שהה אותה תקופה בכרתים.
ארטאשס, הנהיג בממלכתו שפה אחידה שהייתה ככל הנראה מבוססת על ארמית. ברוב הכתובות הארמניות מאותה תקופה הוא מכונה "ארתחששתא". ארטאשס גם בנה ערים וייסד מקדשים, והשושלת שלו עתידה להחזיק מעמד עד אמצע ימי הביניים. ההיסטוריון הארמני מובסס חורנאצי מספר, כי האלאנים, עם נודד ממוצא איראני פלשו לארמניה בתקופת שלטונו של ארטאשס. ארטאשס, יצא לקרב מול האלאנים הביס אותם ואף לקח בשבי את בנו של מלך האלאנים. מלך האלאנים נאלץ להסכים להסכם שלום עם ארטאשס, אולם ארטאשס לא הסכים לתנאי אחד, להחזיר את השבוי. בתגובה, הנסיכה האלאנית סאטאניק (Satenik) נעמדה על שפת הנהר מול מחנהו של ארטאשס והפצירה בו לשחרר את אחיה. ארטאשס נשבה ביופיה של סאטאניק, והסכים לשחרר את אחיה בתמורה לידה. מלך האלאנים השיב לו שאצל האלאנים מקובל שהחתן "חוטף" את הכלה. ארטאשס, על פי המסופר לקח חבל מעור, והשליך אותו אל הגדה השנייה של הנהר. החבל נכרך סביב מותניה של הנסיכה והוא לקח אותה למחנה שלו. החתונה נחגגה בפאר והדר, על ראש החתן נשפכה מקלחת של זהב, ועל ראש הכלה מקלחת של פנינים.
סאטאניק, ילדה לארטאשס שישה בנים. בנו הבכור טיגראנס הראשון ירש אותו. טיגראנס היה שליט פחות מוצלח מאביו, ובימיו גברה השפעת האימפריה הפרתית בממלכה. נכדו טיגראנס הגדול, הצליח להביס את הפרתים, ולהפוך את ארמניה לאימפריה אדירה, אולם גם הוא הובס בסוף הפעם בידי הרומאים. עם זאת ממלכת ארמניה המשיכה להתקיים עוד שנים רבות.
רות סטאוט

חייה קודם להיותה גננית

רות אימוגן סטאוט נולדה ב-14 ביוני 1884, בעיר ג'רארד בקנזס, ילדתם החמישית של הוריה ג'ון וואלאס סטאוט ולוצטה אליזבת טודהונטר סטאוט אשר היו קוויקרים. אחיה הצעיר אף הוא היה סופר, שהתפרסם בכתיבת סיפורי בלשים.
לאחר שהתפרסמה טענה כי בנעוריה ליוותה את קארי א' נישון, מפעילות תנועת ההתנזרות מאלכוהול בפעילות הריסת בתי מרזח. נישון נעצרה, אולם רות סטאוט, אז בת 16, שוחררה לדרכה אף כי גרמה נזק רב יותר.
בגיל 18 עברה סטאוט לניו יורק והועסקה במקצועות שונים, בהם: מטפלת בתינוקות, מנהלת חשבונות, מזכירה, מנהלת עסק ועובדת מפעל. היא הייתה מרצה ויזמה הרצאות ודיונים, הייתה בבעלותה חנות תה קטנה בגריניץ' וילג' והיא אף עבדה במופע קריאת מחשבות.
בשנת 1923, היא נסעה עם קבוצת קווירים לרוסיה כדי לסייע ברעב שהיה אז במדינה. ביוני 1929 היא הכירה והתחתנה עם אלפרד רוזיטר. רוסיטר, בנו של איש עסקים אמריקני, נולד בגרמניה בשנת 1882. משפחתו היגרה לעיר ניו יורק בשנת 1894. במרץ 1930 עברו בני הזוג להתגורר בחוות פוברטי הולו, ברידדינג רידג', בפרברי העיירה רדינג בקונטיקט.
אף ששינתה את שם משפחתה לשם משפחת בעלה, רות המשיכה להשתמש בשם נעורי כפסבדונים.

פוברטי הולו

בני הזוג רוסיטר פרשו לחיי כפר, בחווה על שטח 220 דונם בשם פוברטי הולו (Poverty Hollow). פרד, שהיה פסיכולוג בהכשרתו, בוגר אוניברסיטת קולומביה, עסק בתחביבו בחריטת עץ ובהמשך נודע בקערות העץ שייצר. רות החליטה לנסות את מזלה בגינון, ובאביב 1930 נטעה את הגינה הראשונה שלה.

יסודות שיטת הגינון ללא עבודה

במהלך שנת הגינון הראשונה שלה ושנים רבות אחריה, רות השתמשה בשיטות גינון מקובלות אותה העת וזכתה לתוצאות מעורבות. טרם שתילת ירקות, היא נאלצה תמיד להמתין שמישהו אחר יבוא ויחרוש את השדות טרם היא תוכל להתחיל. החקלאי שסייע לה איחר לעיתים קרובות, או התעקב בגלל תקלות בציוד החקלאי. אירועים אלה קיצרו את עונת הגידול הקצרה ממילא בחלקה הצפוני של ארצות הברית וכילו את סבלנותה. יתר על כן, עבודת הכפיים הכרוכה בנטיעת גינה מסורתית הפכה הפכה למשימה גדולה מכדי שתוכל לשאת בה. באביב 1944 החליטה סטאוט שהיא לא מתכוונת לחכות לחרישת הגן, ואף החליטה שלא לחרוש בעצמה. במקום זאת פיזרה את הזרעים בתלם בקרקע וכיסתה אותם. היא חיכתה לראות מה יקרה, וגילתה הצלחה מפתיעה.

חייה המאוחרים

ככל שחלפו השנים, סטאוט שיכללה את שיטותיה, ובסופו של דבר אימצה שיטה של חיפוי הקרקע בשכבה עבה של שחת אשר חסכה את עיקר העבודה הקשורה לשיטות גינון מסורתיות, בהן קיים שימוש תכוף במעדר ובקלשון. הגישה המינימליסטית שלה היוותה את היסוד לסדרת מאמרים ארוכת שנים במגזין "חקלאות וגינון אורגניים" וכן במספר ספרים שפירסמה.
בעלה, פרד, נפטר ב־24 בנובמבר 1960, לאחר מחלה ממושכת. אחותה, מרי, שהתגוררה גם היא בחווה למעלה מ-40 שנה, נפטרה ב־20 באוגוסט 1977, בגיל 88.
3GPP

3GPP או 3rd Generation Partnership Project הוא הסכם שיתוף פעולה שנחתם ב-1998 בין גופי תקינת התקשורת ETSI (אירופה), ARIB/TTC (יפן), CCSA (סין), ATIS (אמריקה הצפונית), ו-TTA (קוריאה הדרומית).
מרחב הפעולה המקורי של 3GPP היה יצירת תקינה עולמית ואחידה לרשתות תקשורת סלולרית מסוג GSM. בהמשך נוספו לפעילותו גם כתיבת התקינה לרשתות מסוג EDGE, GPRS והדור השלישי UMTS.
התקנים השונים ניתנים לצפייה חופשית באתר האינטרנט של 3GPP.
כרוכית

שימוש מודרני

השם הרשמי שניתן לסימן על ידי מכון התקנים האמריקאי (ANSI) וב-ITU-T, גוף קביעת התקנים בטלקומוניקציה שבאיגוד הטלקומוניקציה הבינלאומי, הוא Commercial At, משמע "ב־ מסחרי" או "אצל מסחרי". שם זה מבוסס על השימוש הקודם בסימן בחשבוניות כדי לייצג שכמות מוצרים מסוימת נמכרת במחיר הנקוב ליחידה, לדוגמה: 50 תפוחים @ ₪2 = ₪100.
במדינות שונות מכונה הסימן בכינויים שונים. בישראל מכנים את הסימן במילת הסלנג "שטרודל" (בשל המאפה הדומה לו בצורתו) או במילה "כרוכית" הנרדפת ל"שטרודל". את הכינוי "שטרודל" המציא לדבריו מהנדס המחשבים  משה לוביאניקר, תושב גבעתיים. לוביאניקר עלה ארצה מפולין בשנות החמישים, והוא קרוב משפחתו של  שר הביטחון המנוח פנחס לבון (לוביאנקר) . בעת עבודתו בחברת  IBM, הדריך לקוחות בקורסי מחשב.  לוביאנקר סיפר כי במהלך אחד השיעורים,  בשנת 1965, אמר לתלמידיו: "תסתכלו, זה נראה כמו בצק של שטרודל, נקרא לזה שטרודל". השם נקלט בקרב דוברי העברית.
באוסטריה – מולדת עוגת השטרודל – הוא מכונה "a מסחרי", באנגלית – "at" (אצל), בצ'כיה ובסלובקיה – "הרינג", בגרמניה ובסלובניה – "קופיף", ברומניה ובהולנד – "זנב קוף", ברוסיה – "כלבלב", בשוודיה ובדנמרק – "a עם חדק", באיטליה ובצרפת – "חילזון", בקוריאה – "שבלול", באיסלנד – "אוזן" ובהונגריה, "תולעת".
ב־IRC משמש הסימן כקידומת לבעלי זכויות מפעיל בחדרי השיחה, ומכונה "אופ" (אשר נגזר מהביטוי "אופרטור" – מפעיל).
בשפת התכנות Perl מסמלת הכרוכית מערך. בשפת PHP מורה הכרוכית למהדר להתעלם מהשגיאות באותה השורה ובכך מונע את הפסקת התוכנית בעקבות השגיאה האפשרית בשורה. שימוש באפשרות זו נפוץ בשפה כאשר מציינים משתנה בעל ערך התחלתי שאינו קיים (PHP רואה זאת כשגיאה, ועל כן משתמשים בשטרודל כדי למנוע את הודעת השגיאה בידיעה שיושם למשתנה ערך בהמשך ריצת התוכנית).
בכמה מנגנוני הזדהות ברשת האינטרנט (ftp, ssh, דוא"ל (כנ"ל) וכדומה) הכרוכית מבדילה בין פרטי הזיהוי לבין כתובת השרת, לדוגמה: ftp://myname:mypassword@myhostname
באנגלית משתמשים בסימן זה לציון שעה או מקום של אירוע. לדוגמה meeting @ my home או see you @ 16:00.
ברשתות חברתיות שונות משמש הסימן לאזכור  של משתמש מסוים. לדוגמה @user‎ מאזכר את המשתמש user. המשתמש מקבל הודעה שהזכירו אותו, ובדרך כלל האזכור הופך לקישור לפרופיל המשתמש שהוזכר.
יחסי סוריה–תימן

היסטוריה

בינואר 2007 ראש ממשלת תימן עבד אל-קאדר באג'מאל הגיע לדמשק לביקור בן שלושה ימים ולפגישות המשותפות בין הוועד העליון של שתי המדינות במטרה להגביר את שיתוף הפעולה הבילטרלי של שתי המדינות.
במאי 2008 חברי הוועד הסורי-תימני העליון התכנסו לפגישה בצנעא, שבראשה ישבו ראש ממשלת תימן ד"ר עלי מוחמד מוג'ור שלו וראש ממשלת סוריה, מוחמד נאג'י אל-עוטרי. שתי המדינות אישרו את תמיכתן בביסוס הביטחון והשלום במזרח התיכון.
הישיבה העשירית של חברי הוועד העליון של הסורי-תימני הוועדה התקיימה באוגוסט 2010 ובה נחתמו 14 מסמכים הכוללים הסכמי שיתוף פעולה, תוכניות ופרוטוקולים.
ביום השנה ה-20 לאיחוד תימן, שגריר תימן בדמשק, עבדל-ווהאב טוואף, אמר שאיחוד תימן הוא דוגמה ליחסים בין ערביים כפי שהם צריכים להיות, והוסיף כי אחדות זו איפשרה לתימן לשחק את תפקידה השואף לשפר את השותפות הערבית ושיתוף הפעולה עם המדינות הערביות החברות לה. טוואף שיבח את עמדותיה של סוריה לגביי יציבותה וביטחונה של תימן, והוסיף שהוא גאה במאמציו של נשיא סוריה בשאר אל-אסד בפתרון הבעיות וחיזוק שיתוף הפעולה הכולל בין כלל המדינות הערביות.
בפברואר 2011 תימן וסוריה דנו על האפשרות של הרחבת היקף שיתוף הפעולה בין שתי המדינות בתחומים של תיאטרון וקולנוע. שר התרבות מוחמד אל-מפלחי ושגריר סוריה בתימן עבדול גאפור סבוני הראה כוונה לשלוח מאמנים סורים לאימון סגל תימני בתחומים של כתיבת תסריט, בימוי קולנוע ותיאטרון.

מלחמת האזרחים בסוריה

תימן תומכת באופן מלא וללא תנאי בממשלה הסורית, והיא אחת מכמה מקומץ המדינות הערביות התומכות בנשיא בשאר אל-אסד. בנוסף, המיליציות השיעיות של תימן, כמו החות'ים הראו גם הם תמיכה באסד ושלחה אנשי צבא לסוריה כדי להילחם עבור הממשלה. חוץ מלבנון, תימן הייתה המדינה היחידה החברה בליגה הערבית ונעדרה מההצבעה על סילוק סוריה מהארגון. בפברואר 2012 חבר האופוזיציה בפרלמנט התימני, מוחמד נסאר אל-חמזי, תיאר את הצעד של סילוק השגרירים הסורים ממועצת שיתוף הפעולה של מדינות המפרץ והחזרתם של דיפלומטים מהמועצה ששהו בסוריה כצעד טוב וחיובי, בדרישה מממשלת תימן לנקוט בהליך דומה ולגרש את השגריר הסורי בתימן. חודש אחד מאוחר יותר, במרץ 2012 דיפלומט של משרד החוץ אמר שממשלת תימן יכולה לבקש מהשגריר הסורי לעזוב את תימן. כמו כן, מפגינים תימנים יצאו לרחובות, וגינו בחריפות את פעולות הממשלה הסורית ומעשי הטבח שבוצעו על ידי ממשלת סוריה נגד העם הסורי, בדרישה מממשלת תימן לגרש באופן מידי את השגריר הסורי.

יחסי מסחר

בשנת 2015, תימן ייצאה לסוריה סחורה בסך 130 אלף דולר שהיא בעיקר עורות של חיות (עור כבשים, עור סוסים ועור בקר), מאפים ושמן זית. באותה השנה, סוריה ייצאה לתימן סחורה בסך 12.3 מיליון דולר הכוללת בעיקר (71%) תרופות לא ארוזות, בנוסף היא ייצאה גם: תבלינים, קטניות מיובשות, מוצרי הנעלה, אבקת סוכר ועוד מגוון סחורה (אך בכמויות מזעריות יותר).
ערב א-סמניה

לפני 1948

על פי סקר הכפרים שהתקיים בשנת 1945 הוערך מספר תושבי הכפר בכ-200 איש, ושטח הכפר הוערך בכ-1872 דונם עות'מאני.
הכפר מוקם על גבעת סלעים בסמוך לכביש המקשר בין ראס אל נאקורה לבין צפת. בתי הכפר היו עשויים מאבן.  בני הכפר התפרנסו מגידול דגנים, תאנים וזיתים.

מלחמת העצמאות

הכפר נכבש על ידי חטיבה 7 וחטיבת כרמלי ב-31 באוקטובר 1948 במבצע חירם. במהלך המבצע תושבי הכפר גורשו] או שנמלטו, ובתי הכפר חרבו. בשנת 1950 הוקם על חורבות ערב א-סמניה המושב יערה.
המבנה העל-דק

במכניקת הקוונטים, המונח המבנה העל-דק מתייחס לאוסף אפקטים המובילים לתזוזות ופיצולים שונים ברמות האנרגיה של אטומים, מולקולות ויונים. השם, המבנה העל-דק, מתייחס ל"מבנה הדק" שהוא תוצאה של אינטראקציה בין המומנט המגנטי, , לבין הספין, , והמספר הקוונטי האזימוטלי, . גודל התיקון במבנה העל-דק, בדרך כלל, קטן בכמה סדרי גודל ביחס לתיקוני המבנה הדק, והוא תוצאה של האינטראקציה של הגרעין (או גרעינים, במולקולות) עם השדה החשמלי או המגנטי הנוצרים בתוך האטום או המולקולה.
באטומים, המבנה העל-דק הוא תוצאה של המומנט המגנטי של הגרעין בשדה המגנטי הנוצר על ידי האלקטרון, ואנרגיית מומנט הקאודרופול החשמלי של הגרעין בגרדיאנט שדה חשמלי כתוצאה מחלוקת המטען בתוך האטום. גם במולקולות שני אפקטים אלו הם האפקטים העיקריים אך בנוסף אליהם ישנם אפקטים נוספים הנובעים מהאינטראקציה בין המומנט המגנטי וגרעיני המולקולה השונים, ובין המומנט המגנטי של הגרעינים והשדה המגנטי הנוצר על ידי סיבוב המולקולה.

היסטוריה

המבנה העל-דק נצפה לראשונה בשנת 1881 על ידי אלברט אברהם מייקלסון, אולם ההסבר לתצפית ניתן רק בשנת 1924 על ידי וולפגנג פאולי, תוך שימוש מכניקת הקוונטים, על ידי הוספת מומנט מגנטי לגרעין.
ב-1935 הציעו הפיזיקאים הגרמנים הרמן שילר (Schüler)(גר') ותיאודור שמידט (Schmidt)(גר') את הקיום של מומנט קוואדרופול לגרעין כדי להסביר שגיאות במבנה העל-דק.

תאוריה

תיאורית המבנה העל-דק נובעת ישירות מאלקטרומגנטיות ומתאימה לאינטראקציה בין המומנטים המגנטיים של הגרעין (פרט למומנט הדיפול) לבין השדות הנוצרים באטום. תאוריה זו מתאימה לאטומים אך ניתן להשתמש בה עבור כל גרעין במולקולה בנפרד, עם תיקונים המתאימים למקרה של מולקולות.

מדידות

ישנן מספר דרכים למדוד את השפעות המבנה העל-דק, ביניהן בעזרת הספקטרום של אטומים ומולקולות ובתוך הרזוננס הפרמגנטי של האלקטרון ברדיקלים חופשיים וביונים של מתכות.

שימושים


נעזרים בתופעה זו בתחומים רבים בפיזיקה, בהם אסטרופיזיקה, טכנולוגיה גרעינית, הגדרת היחידות הסטנדרטיות (SI) שנייה ומטר, ניסויים מדויקים באלקטרודינמיקה קוונטית ובמחשוב קוונטי.
אל-קודס אל-ערבי

אל-קודס אל-ערבי (בערבית: القدس العربی; משמעות: ירושלים הערבית) הוא עיתון עצמאי יומי ערבי היוצא לאור בלונדון מאז 1989. העיתון ממומן על ידי אילי הון סעודיים, ומופץ לציבור הערבי בלונדון ובעולם הערבי כולו. רוב קוראי העיתון הם גולים ערבים הנמצאים בחו"ל והשפעתו במדינות ערב אינה משמעותית. 
כמו עיתונים נוספים היוצאים לאור בלונדון, נחשב גם 'אל-קודס אל-ערבי' כנקי מצנזורה באופן יחסי וזוכה לאמינות ולמוניטין ברחבי העולם, אם כי על פי פרופ' אייל זיסר "בעולם הערבי אין עיתון מהימן, נקי-כפיים וחסר-אג'נדה דוגמת ה'ניו יורק טיימס'". 
העיתון נחשב כפרו-ערבי ופרו-פלסטיני באופן מובהק יותר משאר העיתונים הבין-ערביים הפופולריים, ומוביל קו תקיף נגד ישראל וארצות הברית. עורך העיתון מאז היווסדו ועד 2013 היה עבד אלבארי עטוואן, הידוע כבעל עמדות חריפות כנגד מדינת ישראל. בשנת 2013 הודיע עטוואן על עזיבתו, ורמז שהודח מעריכת העיתון.
בעבר שימש העיתון במה להצהרות של לקיחת אחריות על אירועי טרור ופרסומים שונים של קבוצות אסלאמיות הקשורות באל-קאעידה. באפריל 2009 פורסמה בעיתון קריקטורה המציגה את בנימין נתניהו ואביגדור ליברמן כחזירים וכסוג של מגפה עולמית. מדי יום ביומו מוקדש עמוד שלם בעיתון לתרגום (לערבית) של מבחר מאמרי דעות שהתפרסמו ביום האתמול בעיתונות הישראלית.
קפיצת בסיס

קפיצת בסיס הוא ספורט אתגרי העוסק בקפיצה ממקום מקובע בעזרת מצנח ופתיחתו אחרי נפילה חופשית, קצרה ברוב המקרים.
המונח קפיצת בסיס לקוח מהמילה האנגלית BASE שראשי התיבות שלה הם:
B - Building - בניין.
A - Antenna - אנטנה.
S - Span - גשר.
E - Earth - צוק.
אלו הם ארבעת העצמים המרכזיים שמהם קופצים קפיצת בסיס. לאחר שקופצים מכולם, ושורדים לספר, מבקשים מספר בסיס, שהוא בעצם מספר סדורי של הקופצים מאז ומעולם. הקופצים הראשונים (בעלי מספרי בסיס 1 ו-2) היו פיל סמית' ופיל מייפילד, אשר קפצו מגורד שחקים ביוסטון שבטקסס ב-18 בינואר 1981.
בהשוואה לצניחה חופשית, קפיצת בסיס מסוכנת יותר. בצניחה חופשית קיים מצנח ומצנח רזרבי. לאחר נפילה חופשית עדיין ניתן לפתוח אותם בגובה מסוים, שבטוח לפתוח בו מצנח. בקפיצת בסיס לקופץ יש מצנח אחד ייעודי לקפיצות מסוג זה, אשר אמור להיפתח במהירות. כיוון שהגובה ממנו קופצים נמוך למדי, לעיתים כ-100 מטר, אין מספיק זמן לפתוח מצנח רזרבי. 
רוב הקפיצות ממקומות מפורסמים נעשות באישון לילה מכיוון שהספורט אינו חוקי ברוב המקומות. כמו כן בעלי המקום אינם רוצים לקחת אחריות על אדם שקופץ ועלול להפגע במקום שבבעלותם. 
בין היעדים שמהם קפצו קפיצת בסיס נמנים: מגדלי פטרונס, מגדל אייפל, מערת הסנוניות במקסיקו, מלון מרינה ביי סנדס ואף מגדלי עזריאלי והארובה בתחנת הכוח אורות רבין. 
מ-1981 ועד 2008 אירעו לפחות 123 מקרי מוות לקופצי קפיצת בסיס.
הקורפוס ה-22 (ורמאכט)

היסטוריה

הקורפוס הוקם ב-26 באוגוסט 1939 בשם "הקורפוס ה-22", והועמד תחת פיקוד אוואלד פון קלייסט.
במהלך הפלישה לפולין, פעל הקורפוס כחלק מהארמייה ה-14 בפיקודו של וילהלם ליסט, וכלל את הדיוויזיה ההררית ה-2. ב-5 במרץ 1940 הפך הקורפוס לקבוצת הפאנצר קלייסט, שפעלה במערכה על צרפת, והפכה ב-16 בנובמבר 1940 לארמיית הפאנצר הראשונה.
רדיו כל האמת

רדיו כל האמת הייתה תחנת רדיו פיראטית בישראל, התחנה שידרה משנת 1995 עד 2008 והייתה בעלת אופי חרדי-מזרחי.
בשנת 1995 הקים העיתונאי הישראלי החרדי, שמואל בן עטר את התחנה. תחילה שידרה התחנה בירושלים בלבד, וב-1996 הורחבו אזורי השידור. 
התוכניות הבולטות ביותר בתחנה היו "פרלמנט" עם שמואל בן עטר, אריה דרעי ואלי ישי; "לקרב" עם אורי זוהר; "בכותרות" עם דוד חכם; "שאלות לשבת" עם הרב מרדכי אליהו; "תוכנית המוזיקה" עם מרדכי לביא.
במשך שנות פעילות התחנה פשטו עליה אנשי משרד התקשורת, אבל היא המשיכה לפעול. בשנת 2008 פשטו אנשי המשטרה בהוראת משרד התקשורת על התחנה, החרימו את כל הציוד ועצרו את השדרנים. ביוני 2008 גזר בית משפט השלום על בן עטר 9 חודשי מאסר בפועל וקנס של 100,000 שקלים עקב הפעלת התחנה. ב-19 באפריל 2009 נכנס בן עטר לבית הסוהר מעשיהו לרצות את עונשו.
באוגוסט 2013 הקים בן עטר אתר חדשותי ותחנת רדיו אינטרנטית בשם "כל האמת".
סיג'ילמסה

סיג'ילמסה (נכתב גם סג'למאסא, בערבית: سجلماسة) הייתה עיר עתיקה בקצהו הצפוני של מדבר הסהרה, באזור בו שוכנת בימינו מרוקו, ושימשה בתקופת ימי הביניים כתחנת מסחר חשובה, בתוואי הסחר הראשי של המגרב. העיר שגשגה בתקופת תור הזהב של השושלות הברבריות, וחורבותיה מצויות על גדות הנהר זיז, בנווה המדבר תפילאלת ליד העיירה ריסאני. בעיר התקיימה קהילה יהודית, ואף היו בה גדולי תורה (כמו שלמה בן נתן אלסג'למסי). במאה ה-12 כאשר המוואחידון כבשו את הסהרה מידי המוראביטון הם ביצעו טבח בקהילת יהודי סיג'ילמסה.
Kueez

על האתר

האתר בבעלות חברת קוויז אנטרטיימנט בע"מ. החברה קמה בשנת 2017 ומשרדיה ממוקמים בבני ברק. השימוש באתר אינו כרוך בתשלום, הוא מתורגם לכ-30 שפות. בחודש מאי 2019 האתר קיבל 1.2 מיליון כניסות.
האתר מציע תוכן מותאם אישית לגולש, בסגנון "גלה איזה מהתמונות שלך חבריך הכי אוהבים?", "איך תיראו כמבוגרים", ועוד. התוכן מוגש בצורה של שאלונים קצרים, העושים שימוש בחיבור לרשתות החברתיות של הגולש על מנת לייצר חוויה אישית למשתמשים. השאלונים מבוססים על אלגוריתמים שונים מעולמות הבינה המלאכותית הכוללים ניתוח נתונים, זיהוי ועיבוד תמונה ווידאו. באמצעות טכנולוגיה זו, כל משתמש מקבל תוכן אישי.
איתמר וולגלרנטר

רבי  איתמר ווֹלגֶלֶרנטֶר מקונסקוולה (ביידיש: ואלגעלערנטער, ? – י"ז באייר תקצ"א, 1831) היה מצדיקי תנועת החסידות בדורה החמישי, מתלמידי החוזה מלובלין. מכונה על שם ספרו משמרת איתמר.

ביוגרפיה

בנו של ישראל וולגלרנטר. בצעירותו היה סוחר, והיה עשיר גדול. למד אצל המגיד מקוז'ניץ, החוזה מלובלין, ו"היהודי הקדוש" מפשיסחא. הוא קיבל מהם רבות, בהם דברי תורה בתורת הסוד, ובספרו הוא מביא מדברי תורתם. 
הוא ידע לנגן על כינור, ונהג לערוך עם תלמידיו תיקון חצות כשהם מנגנים. הוא למד עם תלמידיו תורת הנגלה, ובשבתות נהג לומר דברי תורה על שיר השירים, ההפטרה ופרשת השבוע, ולאחר השבת נהג לרשום את דבריו. הוא כתב פירושים על התורה, ההפטרות, חמש מגילות, ארבע פרשיות וימים טובים, ליקוטים על התנ"ך, תהילים וזוהר. וכן חיבור קבלי על שיר השירים, אך למעשה הודפס רק פירושו לתורה ומעט חידושים על התלמוד בבלי ותלמוד ירושלמי ותשובה הלכתית לבנו רבי אלימלך בנוגע למנורה בעלת שבעה קנים.

"משמרת איתמר"

ספרו משמרת איתמר נדפס בוורשה בשנת תר"ל על ידי בנו רבי חיים משה יצחק וולגלרנטר (חתנו של רבי שמואל ישעיה הורביץ, בן רבי ישראל בנו של החוזה מלובלין). הספר יצא במהדורה חדשה ומוערת על ידי משה חיים רובינפלד, ירושלים תשס"ה (2004), שני כרכים. 
בספר הסכמות מרבי ישעיהו מושקט מפראגא, רבי יוסף שאול נתנזון ה"שואל ומשיב", רבי יהודה לייב איגר מלובלין ורבי צדוק הכהן מלובלין. רבי לייב איגר כותב בהסכמתו "ספר כזה... אין שייך כלל נתינות הסכמה על הדברים... כפי ששמענו שהיה מפורסם לקדוש וטהור וגדול בישראל בדורות שלפנינו... ודברי הספר בעצמן יעידון לכל רואיהם ויכירום כי מקורם ברוך וממקום קדוש נובעים...".